CELEX: 62009TN0073
Language: lv
Date: 2009-02-18 00:00:00
Title: Lieta T-73/09: Prasība, kas celta 2009. gada 18. februārī – Compagnie de Saint-Gobain /Komisija

1.5.2009   
            
            
               LV
            
            
               Eiropas Savienības Oficiālais Vēstnesis
            
            
               C 102/25
            
         Prasība, kas celta 2009. gada 18. februārī – Compagnie de Saint-Gobain/Komisija
   (Lieta T-73/09)
   2009/C 102/39
   Tiesvedības valoda – franču
   
      Lietas dalībnieki
   
   
      Prasītāja: Compagnie de Saint-Gobain, Courbevoie (Francija) (pārstāvji – P. Hubert un E. Durand, advokāti)
   
      Atbildētāja: Eiropas Kopienu Komisija
   
      Prasītājas prasījumi:
   
   
               —
            
            
               atcelt Eiropas Komisijas Lēmumu C(2008) 6815 galīgā redakcija par EK Līguma 81. panta un EEZ līguma 53. panta piemērošanas procedūru (lieta COMP/39.125 – Transportlīdzekļu stikls); kā arī motīvus, kas ir rezolutīvās daļas pamatā, ciktāl Compagnie de Saint-Gobain bija šī lēmuma adresāte, un izdarīt visus secinājumus, kas ir acīmredzami attiecībā uz naudas soda apmēru;
            
         
               —
            
            
               pakārtoti tam, neatkarīgi no tā, vai Compagnie de Saint-Gobain ir vai nav lēmuma adresāte, samazināt Saint-Gobain grupai uzliktā naudas soda apmēru;
            
         
               —
            
            
               piespriest Komisijai atlīdzināt visus tiesāšanās izdevumus.
            
         
      Pamati un galvenie argumenti
   
   Ar šo prasību prasītāja lūdz daļēji atcelt Komisijas 2008. gada 12. novembra lēmumu C(2008) 6815 lietā COMP/39.125 – Transportlīdzekļu stikls, ar kuru Komisija konstatēja, ka noteikti uzņēmumi ir pārkāpuši EKL 81. panta 1. punktu un Nolīguma par Eiropas Ekonomikas zonu 53. panta 1. punktu, sadalot transportlīdzekļu stikla piegādes līgumus un koordinējot to cenu politiku un to apgādes stratēģiju Eiropas transportlīdzekļu stikla tirgū.
   Savas prasības pamatojumam prasītāja izvirza četrus pamatus:
   
               —
            
            
               Regulas Nr. 1/2003 (1) 23. panta 2. punkta un personiskās atbildības principa pārkāpums, ciktāl Compagnie de Saint-Gobain ir bijusi apstrīdētā lēmuma adresāte kā sabiedrības Saint-Gobain Glass France SA mātes sabiedrība, lai gan tā personiski un tieši nav piedalījusies pārkāpumā;
            
         
               —
            
            
               pamatojuma neesamību, Regulas Nr. 1/2003 un personiskās atbildības principa pārkāpumu, jo Komisija nav pierādījusi, ka viss Saint-Gobain grupas apgrozījums var būt soda bāze;
            
         
               —
            
            
               tiesiskās paļāvības un atpakaļejoša spēka aizlieguma principu pārkāpums, jo Komisija ir piemērojusi jaunās 2006. gada Pamatnostādnes naudas soda aprēķināšanai (2) ar atpakaļejošu spēku attiecinot uz faktiem, kas notika pirms šo pamatnostādņu stāšanās spēkā un bija pilnībā pabeigti pirms šī datuma;
            
         
               —
            
            
               Regulas Nr. 1/2003 23. panta 2. punkta un samērīguma principa pārkāpums, jo likumīgi nevarēja tikt ņemts vērā neviens recidīva faktors.
            
         
      (1)  Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV 2006, C 210, 2. lpp.).
   
      (2)  Pamatnostādnes naudas soda aprēķināšanai, piemērojot Regulas Nr. 1/2003 23. panta 2. punkta a) apakšpunktu (OV 2006, C 210, 2. lpp.).